PUDISOO (ka Kolga) jõgi (pikkus 30 km) saab alguse Soodla jõe lähedalt Kõrveveski mailt ja suubub Kolga lahte. Teel läbib jõgi Hirvli ja Kolga. Pudisoo jõesuudme lähedusse jäävad vallitaoliselt kuhjunud rannaluited, mille pikkus on kilomeetri ümber ja kõrgus keskmiselt 5 meetrit. Pudisoo rannaluited kuuluvad nn. Hara vanade rannamoodustiste kompleksi. Pudisoo jõe parempoolne lisajõgi on Kalme ehk Pärlioja (pikkus umbes 20 km), mis saab alguse Koitjärve rabast ja suubub Pudisoo jõkke Kolgast paar kilomeetrit mere pool. Oma teel läbib Kalme küla, kus voolab looduslikult kaunis orus. Pärlioja on Lahemaa kaunimaid jõgesid, nime on talle andnud ebapärlikarp. Vanasti olevat siit kilode viisi kaunivärvilisi pärleid saadud. Koguni pärlipüüdja olnud mõisas ametis.